KIRJALLINEN KYSYMYS P-1813/01

esittäjä(t): Torben Lund (PSE) komissiolle

(13. kesäkuuta 2001)

Aihe: Kädellisten pahoinpitely

Saan yhä enemmän kansalaisten ja eläinsuojelujärjestöjen yhteydenottoja, jotka koskevat kädellisten täysin sopimatonta käsittelyä ja elinolosuhteita eräässä hollantilaisessa tutkimuskeskuksessa. Tutkimuskeskusta tuetaan EU:n varoilla.

Alle vuoden ikäiset simpanssinpoikaset erotetaan täysin rutiininomaisesti emoistaan ja eristetään häkkeihin, joissa ne eivät voi seisoa suorassa eivätkä liikkua normaalisti. Luonnossa simpanssiäidit imettävät poikasiaan, kunnes ne ovat kahden vuoden ikäisiä, ja ne pysyvät yhdessä emonsa kanssa viiden vuoden ikään saakka. Kohtelun johdosta osa apinoista on vammautunut henkisesti osoittaen kaavamaista käyttäytymistä, kuten jatkuvaa keinumista. Apinoita käytettiin aiemmin erityiseen tutkimukseen, mutta ne eivät tutkijoiden mukaan enää sovellu tähän tarkoitukseen.

Eettisistä, eläinsuojelullisista ja taloudellisista syistä on selvää, että keskus, jossa kädellisiä pidetään, on suljettava.

Kysyn siksi komissiolta, mihin toimiin se aikoo ryhtyä EU:n tukeman Hollannissa toimivan kädellisten biolääketieteellisen tutkimuskeskuksen (BPRC) sulkemiseksi?

Philippe Busquinin komission puolesta antama vastaus

(26. heinäkuuta 2001)

Kokeisiin ja muihin tieteellisiin tarkoituksiin käytettävien eläinten suojelusta 24 päivänä marraskuuta 1986 annettu neuvoston direktiivi 86/609/ETY(1) säätelee kaikkea Euroopassa tehtävää tutkimusta, jossa käytetään eläimiä. Direktiivin täytäntöönpaneminen on jäsenvaltioiden vastuulla.

Komissio on kiinnittänyt erityistä huomiota eläinkokeisiin ja eläinten hyvinvointiiin toteuttaessaan yhteisön tutkimusta ja teknologista kehittämistä (TTK) koskevaa viidettä puiteohjelmaa (1998-2002)(2).

Elämänlaatuohjelmaa koskevassa viidennen puiteohjelman liitteessä ja elämänlaatua koskevan erityisohjelman(3) liitteessä tähdennetään, että tässä ohjelmassa tutkimusta, jossa käytetään eläimiä, siis eläinkokeita ja aineiden testausta eläimillä, rajoitetaan, ja kokeita pitäisi mahdollisuuksien mukaan korvata in vitro- tai muilla menetelmillä. Kaikkien hakijoiden, myös kädellisten nisäkkäiden biolääketieteellisen tutkimuskeskuksen (BPRC), on selostettava, miten eläinkokeiden korvaamisen, vähentämisen ja kehittämisen periaatteita toteutetaan sekä turvataan eläinten hyvinvointi. Lisäksi ohjelmasta tuetaan tutkimusta, jonka tavoitteena on kehittää vaihtoehtoja eläinkokeille.

Elämänlaatua koskevassa erityisohjelmassa on toteutettu järjestelmällisesti eettistä arviointia niiden ehdotusten osalta, jotka koskevat esimerkiksi kädellisten nisäkkäiden käyttöä tutkimuksissa ja siirtogeenisten eläinten kehittämistä. Eettiseen arviointiraatiin kuuluu muun muassa eläintensuojelujärjestöjen edustajia. Eettisellä arvioinnilla varmistetaan, että kaikki tutkimukset, joissa käytetään eläimiä, toteutetaan direktiivin 86/609/ETY vaatimusten mukaisesti. Arvioinnissa otetaan huomioon esitetystä tutkimuksesta saatava hyöty verrattuna sen eläimille mahdollisesti aiheuttamiin kärsimyksiin. Lisäksi tutkimushankkeiden jäsenten on saatava hankkeilleen asianmukaisten kansallisten viranomaisten hyväksyntä ennen tutkimuksen aloittamista. Yhteisön alueella sijaitseva BPRC-keskus on riippumaton tutkimuskeskus, mutta se on sitoutunut sopimuksellisesti täyttämään kaikki kansalliset lainsäädännölliset ja eettiset vaatimukset.

Komissio ei aio sulkea BPRC-keskusta yhteistön rahastoista tuettavien hankkeiden ulkopuolelle, jos kansallisilta viranomaisilta on saatu asiaankuuluvat valtuutukset.

(1) EYVL L 358, 18.12.1986.

(2) Euroopan parlamentin ja neuvoston päätös N:o 182/1999/EY, tehty 22 päivänä joulukuuta 1999, EYVL L 26, 1.2.1999.

(3) Neuvoston päätös 1999/167/EY, tehty 25 päivänä tammikuuta 1999, tutkimusta, teknologista kehittämistä ja esittelyä koskevasta erityisohjelmasta Elämänlaatu ja luonnonvarojen hoitaminen (1998-2002), EYVL L 64, 12.3.1999.